CELEX: 32021D0014
Language: et
Date: 2021-01-07 00:00:00
Title: Nõukogu otsus (ÜVJP) 2021/14, 7. jaanuar 2021, millega muudetakse otsust 2014/219/ÜVJP, mis käsitleb Euroopa Liidu ÜJKP missiooni Malis (EUCAP Sahel Mali)

8.1.2021   
               
               
                  ET
               
               
                  Euroopa Liidu Teataja
               
               
                  L 5/16
               
            
         NÕUKOGU OTSUS (ÜVJP) 2021/14,
         7. jaanuar 2021,
         millega muudetakse otsust 2014/219/ÜVJP, mis käsitleb Euroopa Liidu ÜJKP missiooni Malis (EUCAP Sahel Mali)
         EUROOPA LIIDU NÕUKOGU,
         võttes arvesse Euroopa Liidu lepingut, eriti selle artikli 42 lõiget 4 ja artikli 43 lõiget 2,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:
         
                     (1)
                  
                  
                     Nõukogu võttis 15. aprillil 2014 vastu otsuse 2014/219/ÜVJP, (1) mis käsitleb Euroopa Liidu ÜJKP missiooni Malis (EUCAP Sahel Mali).
                  
               
                     (2)
                  
                  
                     Nõukogu võttis 21. veebruaril 2019 vastu otsuse (ÜVJP) 2019/312, (2) millega pikendati EUCAP Sahel Mali kehtivust kuni 14. jaanuarini 2021.
                  
               
                     (3)
                  
                  
                     Nõukogu võttis 13. mail 2019 vastu otsuse (ÜVJP) 2019/762, (3) millega kohandati EUCAP Sahel Mali volitusi, et toetada Saheli piirkonna ÜJKP tegevuse piirkonnaüleseks muutmist ning loodi piirkondlik nõuande- ja koordineerimisüksus (RACC).
                  
               
                     (4)
                  
                  
                     Nõukogu võttis 14. mail 2020 vastu otsuse (ÜVJP) 2020/652, (4) millega suurendati EUCAP Sahel Mali lähtesummat kuni 14. jaanuarini 2021.
                  
               
                     (5)
                  
                  
                     13. oktoobril ja 5. novembril 2020 soovitas poliitika- ja julgeolekukomitee EUCAP Sahel Mali strateegilise läbivaatamise raames pikendada vastavalt EUCAP Sahel Mali volitusi kuni 31. jaanuarini 2023 ning kohandada missiooni volitusi.
                  
               
                     (6)
                  
                  
                     Otsust 2014/219/ÜVJP tuleks vastavalt muuta.
                  
               
                     (7)
                  
                  
                     EUCAP Sahel Mali viiakse läbi olukorras, mis võib halveneda ja takistada Euroopa Liidu lepingu artiklis 21 sätestatud liidu välistegevuse eesmärkide saavutamist,
                  
               ON VASTU VÕTNUD KÄESOLEVA OTSUSE:
         
            Artikkel 1
            Otsust 2014/219/ÜVJP muudetakse järgmiselt.
            
                        1)
                     
                     
                        Artikli 2 lõige 2 asendatakse järgmisega:
                        
                           „2.   Selleks, et toetada riigivõimu taastamist Malis ning 15. mail ja 20. juunil 2015 allkirjastatud rahu ja leppimise saavutamise kokkuleppe rakendamist, aitab ja nõustab EUCAP Sahel Mali tihedas koostöös teiste rahvusvaheliste osalejatega, eelkõige ÜRO mitmemõõtmelise integreeritud stabiliseerimismissiooniga Malis (MINUSMA), Mali sisejulgeolekujõudusid Mali valitsuse poolt juhitud julgeolekureformi elluviimisel eesmärgiga:
                           
                                       a)
                                    
                                    
                                       parandada Mali sisejulgeolekujõudude toimimise tõhusust;
                                    
                                 
                                       b)
                                    
                                    
                                       taastada Mali sisejulgeolekujõudude käsuliinid ressursside sidusama haldamise kaudu;
                                    
                                 
                                       c)
                                    
                                    
                                       tugevdada õigus- ja haldusasutuste rolli oma missioonide juhtimise ja järelevalve alal, aidates ennetada korruptsiooni ja karistamatust;
                                    
                                 
                                       d)
                                    
                                    
                                       hõlbustada Mali sisejulgeolekujõudude ümberpaigutamist Mali keskossa ning
                                    
                                 
                                       e)
                                    
                                    
                                       toetada järkjärgulist ja modulaarset protsessi Mali tsiviilhaldusasutuste ümberpaigutamiseks Mali keskossa, lähtudes hea valitsemistava põhimõtetest.“;
                                    
                                 
                     
                  
                        2)
                     
                     
                        Artikli 14 lõikesse 1 lisatakse järgmine lõik:
                        „EUCAP Sahel Mali tegevusega seonduvate kulutuste katmiseks ette nähtud lähtesumma ajavahemikul 15. jaanuarist 2021 kuni 31. jaanuarini 2023 on 89 100 000 eurot.“;
                     
                  
                        3)
                     
                     
                        Artikli 14a lõige 3 asendatakse järgmisega:
                        
                           „3.   Piirkondlikul nõuande- ja koordineerimisüksusel, mis teeb tihedat koostööd olemasolevate ÜJKP missioonidega Saheli piirkonnas, on järgmised eesmärgid:
                           
                                       a)
                                    
                                    
                                       tõhustada G5 Saheli struktuuride ja G5 Saheli riikide vahelist koostööd ja koordineerimist, selleks et suurendada piirkondlikku koostööd ja operatsioonivõimet julgeoleku- ja kaitsevaldkonnas kooskõlas rahvusvahelise õiguse, inimõiguste ning naisi, rahu ja julgeolekut käsitleva ELi strateegilise lähenemisviisiga nõukogu 10. detsembri 2018. aasta järelduste kohaselt;
                                    
                                 
                                       b)
                                    
                                    
                                       valmistada ette ja toetada ÜJKP tegevuse piirkonnaüleseks muutmist, et tugevdada G5 Saheli riikide suutlikkust;
                                    
                                 
                                       c)
                                    
                                    
                                       hõlbustada ja toetada teabekogumise korraldamist ja teabe jagamist kõigi G5 Saheli partneritega, et toetada liidu delegatsioone G5 Saheli riikides ning Saheli piirkonna julgeoleku- ja stabiilsuspartnerluse (P3S) sekretariaati.“;
                                    
                                 
                     
                  
                        4)
                     
                     
                        Artiklis 18 asendatakse teine lause järgmisega:
                        „Seda kohaldatakse kuni 31. jaanuarini 2023.“
                     
                  
         
            Artikkel 2
            Käesolev otsus jõustub selle vastuvõtmise päeval.
            Seda kohaldatakse alates 15. jaanuarist 2021.
         
         
            Brüssel, 7. jaanuar 2021
            
               
                  Nõukogu nimel
               
               
                  eesistuja
               
               A.P. ZACARIAS
            
         
         
            (1)  ELT L 113, 16.4.2014, lk 21.
         
            (2)  Nõukogu 21. veebruari 2019. aasta otsus (ÜVJP) 2019/312, millega muudetakse otsust 2014/219/ÜVJP, mis käsitleb Euroopa Liidu ÜJKP missiooni Malis (EUCAP Sahel Mali), ja pikendatakse selle kehtivust (ELT L 51, 22.2.2019, lk 29).
         
            (3)  Nõukogu 13. mai 2019. aasta otsus (ÜVJP) 2019/762, millega muudetakse otsust 2014/219/ÜVJP, mis käsitleb Euroopa Liidu ÜJKP missiooni Malis (EUCAP Sahel Mali) (ELT L 125, 14.5.2019, lk 18).
         
            (4)  Nõukogu 14. mai 2020. aasta otsus (ÜVJP) 2020/652, millega muudetakse otsust 2014/219/ÜVJP, mis käsitleb Euroopa Liidu ÜJKP missiooni Malis (EUCAP Sahel Mali) (ELT L 153, 15.5.2020, lk 5).